

**Referat af LOM-møde den 11.03.25 fra kl. 13-15**

**Forvaltning:** Social- og arbejdsmarked

**Møde vedr.:** LOM i Center for Psykiatri og Socialt Udsatte

**Mødested:** Lokale 9, Gl. Hadsundvej 3.

**Mødedato:** 11.03.2025

**Sendes til:** LOM i Center for Psykiatri og Socialt Udsatte

1. **Godkendelse af dagsorden.** Godkendt.
2. **Godkendelse af referat.** Godkendt.
3. **Orientering fra Sektormed og Hovedmed ved Katrine og Helle (orientering 20 min.).** På Sektormed blev økonomien, budgetprocessen og besparelsesdelen drøftet. I forbindelse med afskedigelse af medarbejdere blev det drøftet, at man også skal huske på de medarbejdere, som er tilbage. I forbindelse med besparelserne, har det været forskelligt, hvordan den enkelte arbejdsplads har tilrettelagt processen. Det væsentlige fra drøftelsen på Sektor MED er, at man i Trio-samarbejdet bliver enige om, hvordan processen gennemføres mest hensigtsmæssigt på den konkrete arbejdsplads.

Der var også en drøftelse af det gode pårørende samarbejde, og håndteringen af den frustration, de pårørende kan stå med, herunder en forberedelse af, hvad de pårørende kan forvente fra de forskellige tilbud i centret. Der blev bl.a. talt om overgangen fra ung til voksen, og vigtigheden af at forberede de pårørende på, at nogle rammer og regler ændrer sig, når den unge fylder 18 år. Derudover var der også forskellige temadrøftelser om vold og trusler samt forslag om emner til næste Sektormed. Katrine Nissen orienterer fraHovedmed, at den nye aftale Frihed med løn blev drøftet, og effektueres fra d. 1.8.25. B-siden i Hovedmed har lavet et svar ift. den nye aftale. Dette skriv fra B-siden rundsendes.

1. **Budget og økonomi, herunder status på besparelser (orientering 20. min.)**

Regnskabet for 2024 viser et underskud på 14,7 mio. kr. i Center for Psykiatri og Socialt Udsatte. Det årlige underskud på Socialområdet i 2024 lød på 123,4 kr. og inklusiv overført gæld fra 2023 lød underskuddet på 200,4 mio. kr.

Særligt §110-området er svært at styre. Der er sket en fordobling i udgifterne til forsorgshjem fra årene 2016-2024. Katrine orienterer om, at centret i samarbejde med socialchefen er blevet bedt om at lave en handleplan på § 110-området med forskellige initiativer til at nedbringe gælden. Derudover er der også sket en vækst i antallet af dyre enkeltsager, alle udfører er i nul, og vi er gode til at drifte vores tilbud. Der er opmærksomhed på, at det i forbindelse med besparelserne er svært at drifte samtidig med at opgaverne skal omlægges fx på Rusmiddelcentret og i Mestringsvejledningen. Til sidst orienterer Lotte Svane, at Støttecentret i Sjællandsgade er ved at være omlagt.

1. **Sygefravær (orientering 10 min.):**

Status i centret på det samlede sygefravær er 10,2 sygefraværsdage pr. medarbejder pr. år. Det korte sygefravær er på 6,7 sygefraværsdage pr. medarbejder pr. år, og det lange sygefravær er ligeledes på 3,6 sygefraværsdage pr. medarbejder pr. år. Sammenlignet med sidste år på samme tid ligger vi fire dage under sidste års samlede sygefravær, så det er fint ift. sæsonen.

1. **Temadrøftelse**: **Arbejdsmiljø og trivsel, herunder ny vejledning vedr. hjemmearbejde og den gode omgangstone (drøftelse i grupper i 50 min.):**

Katrine Nissen orienterer om, at der er kommet ny vejledning vedr. hjemmearbejde, og hvor nogle medarbejdere før har kunnet aftale to hjemmearbejdsdage, så kan man fremover kun aftale en dag med nærmeste leder, og dette som en ad-hoc mulighed. Det er vigtigt at pointere, at hjemmearbejde skal tilrettelægges så det passer med opgaveløsningen. Det betyder også at, når man arbejder hjemme, så skal man altid være tilgængelig på sin mail og telefon, og det skal stå i ens kalender. Vigtigt at have de snakke ude på LMU’erne, herunder også vedr. opgaver som ikke egner sig til hjemmearbejde. Der spørges til de forskellige afdelinger, fx Myndighed Social har lavet en fælles kalender, hvor man kan se, hvem arbejder hjemme og hvordan bemandingen er, og hvorvidt man kan afholde en hjemmearbejdsdag eller ej. Vejledningen om hjemmearbejde rundsendes. Derudover er der i dagsordensmaterialet medsendt et skriv om den gode omgangstone, som indeholder et spørgeskema og slides til drøftelse på LMU.

1. **Nyt årshjul (orientering 10 min.):** Ikke behov for at drøfte dette punkt, da nuværende årshjul er gældende.
2. **Evt.** Ingen bemærkninger.